钦定古今图书集成/明伦汇编/氏族典/第218卷 > 罗伦
## 钦定古今图书集成/明伦汇编/氏族典/第218卷 > 罗伦

按《明外史罗伦传》：“伦字彝正，吉安永丰人。家贫樵牧，
挟书诵不辍。年十四，即授徒以资亲养。及为诸生，志
圣贤学。居父母丧，逾大祥，始食盐酪。成化二年，廷试，
对策万馀言，直斥时弊，名震都下。擢进士第一，授翰
林修撰。逾二月，大学士李贤奔丧毕，奉诏还朝。伦诣
贤沮之，不听，乃上疏。疏入，谪福建市舶司副提举。贤”
卒，以大学士商辂言，召复原职，改南京。居二年，引疾
归，遂不复出。伦为人刚正，严于律己。义所在，毅然必
为，于富贵名利泊如也。卒年四十八。嘉靖初，从御史
唐龙请，追赠左春坊谕德，谥“文毅。”学者称“一峰先生。”